Waar hulle op die bankie in hulle dogter, Ria de Jager, se koffi ewinkel sit, is dit opmerklik dat hulle die meeste van die tyd hande vashou en dikwels eers na mekaar kyk voordat hulle op ’n vraag antwoord.
Dis ook nie sommer net vir bymekaarwees nie, hulle help mekaar in wat hulle doen, vervolg albei in ’n koor. Waar Peet van jongs af dinge vir Nettie so maklik moontlik gemaak het, veral toe hulle kinders nog klein was, haal sy self steeds elke oggend vir hom klere uit sy kas, pak sy sy goed in as hulle gaan kuier en skep sy vir hom kos in.
Nettie en Peet het drie kinders (wat nou reeds vir hulle ses kleinkinders en ’n agterkleinkind gegee het) en het in 1970 Witrivier toe verhuis nadat hulle sat geraak het vir die gejaagdheid van die stadslewe. Peet onthou vandag nog hoe die advertensie vir ’n vakature by Kudu Oil in ’n Engelse koerant (wat hy op die ingewing van die oomblik eendag na werk gekoop het) sy aandag getrek het.
Hy het jare as passer en draaier vir dié maatskappy gewerk, voordat hulle hul eie ondernemings op die dorp begin het.